
A dráma multimedialitásának szerepe az irodalmi kanonizációban

A dolgozat a dráma azon egyedülálló multimediális tulajdonságait vizsgálja, melyek következtében a drámaszöveg elválaszthatatlanná vált a színháztól. Egy rövid drámatörténeti, színházelméleti áttekintés után az irodalomelmélet perspektívájából a mediális transzformációkra mutatunk rá. Célunk, hogy a fordításelmélet már ismert transzformáció- és intertextualitás szemléletének segítségével a drámát mint szöveget tudjuk vizsgálni. A dolgozat az intramediális transzformációk közül Esterházy Péter Én vagyok a Te című drámaszövegének két kiadását választotta. A színházi adaptáció következtében a két textus között ugyanis alapvető eltéréseket fedezhetünk fel. A két drámaszöveg összehasonlító elemzése nem csupán a szöveg szintjén, hanem a tartalom szintjén is megjelenő különbségekre mutat rá, Esterházy Péter drámája ugyanis többek között a szerző, a szöveg és a színház viszonyáról szól. A dolgozat ennek kapcsán vizsgálja a szerző pozíciójának kérdését, az adaptáció fokozatait, illetve a multimediális transzformációk hatását a drámaszövegek irodalmi kanonizálódására.




